**MILO ĐUKANOVIĆ, PREDSJEDNIK VLADE CRNE GORE:**

**(Uvodna riječ povodom otvaranja izložbe Salon „Petar Lubarda” i dodjele državne Nagrade „Petar Lubarda”,**

**Cetinje, 16.12.2015. godine)**

Poštovane dame i gospodo,

Otvaranje Salona „Petar Lubarda” i uručivanje najvećeg državnog priznanja u oblasti savremene likovne umjetnosti – nagrade „Petar Lubarda”, veliki je događaj za Crnu Goru i njenu kulturu.

Večerašnja svečanost je prilika da se podsjetimo kako neprolazna djela naših umjetnika najbolje svjedoče o postojanosti našeg identiteta i vrijednostima crnogorske kulture.

Ona je važan faktor međunarodne afirmacije Crne Gore, i presudan činilac očuvanja crnogorskog bića.

Crna Gora je velika, stalna i nedokučiva umjetnička inspiracija, a njena prijestonica Cetinje svojevrsna riznica crnogorske darovitosti i kreativne stvaralačke energije.

Ovdje su temelji crnogorske državnosti, i nasljeđe koje potvrđuje pripadnost evropskom civilizacijskom krugu, kao i naš doprinos univerzalnim kulturnim vrijednostima.

Crnogorski slikari u tome imaju posebno mjesto. Između njih i Crne Gore postoji neraskidiva nit. Njihova stvaralačka osobenost, ma koliko bila oblikovana složenim životnim iskustvom u drugim podnebljima, uvijek ostaje vezana za Cetinje i Crnu Goru, o čijoj izuzetnosti svjedoče svijetu svojim veličanstvenim slikarskim djelom. Petar Lubarda je govorio: „Kada bi me neko pitao ko mi je bio učitelj u umjetnosti, morao bih da odgovorim – to je jedino bila Crna Gora”. Još jedan Cetinjanin, slikar vizionar, Dado Đurić, svoju vezu sa postojbinom objašnjavao je na sličan način: „Pa, da meni nema Crne Gore, ne bih ni ja mogao da postojim... Čitavo moje slikarstvo je izvađeno iz Crne Gore kao kad čovjek izvadi draču iz tabana ili iz ruke. Ja čupam te slike iz Crne Gore...”.

Evo, otvara se Salon „Petar Lubarda” i uručuje državna nagrada koja nosi ime Petra Lubarde, na Cetinju, u Crnogorskoj galeriji umjetnosti „Dado Đurić”. Može li biti više crnogorske kulturne simbolike na jednom mjestu.

Selekcija ovogodišnjeg Salona*,* uz uvažavanje umjetničke slobode i raznolikosti umjetničkog izražavanja, prezentuje visoke domete u umjetnosti i kvalitetan je presjek aktuelne umjetničke scene. Ujedno, Salon je izraz stvaralačkog kontinuiteta u crnogorskoj likovnoj umjetnosti.

To potvrđuje i Filip Janković, ovogodišnji dobitnik nagrade „Petar Lubarda”.

On pripada generaciji crnogorskih slikara, koji su ostali vjerni tradicionalnim vrijednostima u umjetnosti. Slikarsko umijeće sticao je uz velikane kakvi su bili Marko Čelebonović i Milo Milunović.

Filip Janković prisutan je na crnogorskoj likovnoj sceni od sredine prošlog vijeka. Njegov bogati slikarski opus pripada antologijskim vrijednostima naše umjetnosti. Djela su mu u mnogim muzejskim i galerijskim kolekcijama u zemlji i u svijetu. Bio je zastupljen na svim značajnim likovnim manifestacijama kojima se crnogorska umjetnost prezentovala u inostranstvu. Ostajući decenijama dosljedan svojoj estetici, Filip Janković je dao izuzetan doprinos najvećim vrijednostima crnogorske savremene umjetnosti koju karakterišu izuzetne likovne individualnosti.

Janković ima impozantnu slikarsku biografiju. Srećom po umjetnost on aktivno stvara i nakon skoro punih šest decenija. Slikarstvo laureata, kako ističu istoričari umjetnosti, pripada vrhovima savremene likovne scene, i zrači plemenitošću.

Sve je to u potpunosti na nivou značenja i značaja nagrade „Petar Lubarda”.

Čestitam uvaženom crnogorskom slikaru Filipu Jankoviću na ovom prestižnom državnom priznanju.

Zahvaljujem na pažnji!